《挽吴君与大夫》
宋代·黄公度

吴侯大雅姿，妙龄饱经术。
场屋早蜚声，囊锥颖立出。
携书走帝早，一第颔髭摘。
夷途骋骏步，霄汉刷健翮。
胸中万馀卷，未试二三策。
谁知廊庙具，反任州县责。
官小不自卑，直道酬平昔。
爱民如爱子，忧国如忧室。
恺悌疲俗苏，廉介贪夫律。
至今遗爱地，籍籍数嘉绩。
松菊动归思，尘埃辞吏役。
挂冠神武门，高卧扬雄宅。
追念平生为，秋毫一无失。
桎梏谢轩冕，膏肓嗜水石。
十载州府间，不见庞公迹。
万事同甑破，百年过箭疾。
呜呼老成人，忽忽就窀穸。
丰碑存众口，馀庆有佳息。
於公虽无憾，岂不为时惜。
作诗遣哀情，诗成转凄恻。

作者简介：黄公度（1109～1156）字师宪，号知稼翁，莆田（今属福建）人。绍兴八年进士第一，签书平海军节度判官。后被秦桧诬陷，罢归。除秘书省正字，罢为主管台州崇道观。十九年，差通判肇庆府，摄知南恩州。桧死复起，仕至尚书考功员外郎兼金部员外郎，卒年四十八，著有《知稼翁集》十一卷，《知稼翁词》一卷。